b'\n_START_ARTICLE_\nValveuni\n_START_PARAGRAPH_\nValveuni on poikkeava tajunnantila, jossa ihminen on unen ja valveen rajamailla ja kokee hallusinaatioita._NEWLINE_Valveunessa ihminen voi esimerkiksi n\xc3\xa4hd\xc3\xa4 kuolleita sukulaisiaan, hirvi\xc3\xb6it\xc3\xa4, enkeleit\xc3\xa4 tai avaruusolentoja. H\xc3\xa4n voi my\xc3\xb6s aistia \xc3\xa4\xc3\xa4ni\xc3\xa4, hajuja tai kosketuksia._NEWLINE_Valveunen aikana n\xc3\xa4hdyt hallusinaatiot ovat joskus liikkumattomia, joskus liikkuvia lyhyit\xc3\xa4 katkelmia tai pitki\xc3\xa4 narratiiveja kuten REM-unet. Kuvia saattaa joskus seurata kellumisen tunne._NEWLINE_Joskus valveunen yhteydess\xc3\xa4 esiintyy unihalvaus, jolloin henkil\xc3\xb6 ei pysty liikkumaan eik\xc3\xa4 liikuttamaan muuta kuin korkeintaan silmi\xc3\xa4\xc3\xa4n._NEWLINE_Uneen vaivuttaessa koettavia hallusinaatioita kutsutaan hypnagogisiksi ja unesta her\xc3\xa4tess\xc3\xa4 koettavia hallusinaatioita hypnopompisiksi._NEWLINE_Valveunihallusinaatioita on kokenut noin joka nelj\xc3\xa4s ihminen._NEWLINE_Juuri ennen nukahtamista koetussa valveunessa eli hypnagogiassa ihminen ei ole en\xc3\xa4\xc3\xa4 t\xc3\xa4ysin hereill\xc3\xa4 mutta ei viel\xc3\xa4 nukahtanutkaan. H\xc3\xa4n on hetken aikaa tietoisen ja tiedostamattoman rajamailla, jossa todellisuus on yh\xc3\xa4 l\xc3\xa4sn\xc3\xa4 mutta arjen logiikka ei en\xc3\xa4\xc3\xa4 p\xc3\xa4de. H\xc3\xa4n on samanaikaisesti unessa ja kuitenkin tietoinen todellisuudesta._NEWLINE_Henkil\xc3\xb6 pystyy hallitsemaan valveuntaan jonkin verran ja toteuttamaan siin\xc3\xa4 ajatuksiaan ja halujaan. Mieluisimpia valveunia ovat niit\xc3\xa4 kokeneiden mukaan unet lent\xc3\xa4misest\xc3\xa4 ja seksin harrastamisesta. Jotkut valveunia n\xc3\xa4kev\xc3\xa4t suunnittelevat etuk\xc3\xa4teen asioita, joita he haluavat valveunessaan tehd\xc3\xa4. Suosituimpia suunniteltuja valveunessa mahdollisia mutta normaaliel\xc3\xa4m\xc3\xa4ss\xc3\xa4 mahdottomia asioita ovat esimerkiksi lent\xc3\xa4minen, jonain toisena oleminen, taikominen, veden alla hengitt\xc3\xa4minen, el\xc3\xa4inten kanssa puhuminen ja aikamatkustus._NEWLINE_Aivoissa voidaan valveunen aikana havaita poikkeuksellisesti samanaikaisesti sek\xc3\xa4 alfa-aaltoja, jotka liittyv\xc3\xa4t tilaan, jossa ihminen on hyvin rentoutunut mutta hereill\xc3\xa4, ett\xc3\xa4 theta-aaltoja, joita esiintyy REM-unen aikana. Valveunta n\xc3\xa4kev\xc3\xa4 voi saada samankaltaisia luovia ideoita kuin REM-unen aikana saadaan, kun aivot k\xc3\xa4sittelev\xc3\xa4t muistoja, ajatuksia ja tunteita. Mielen vapaata liikkumista edesauttaa my\xc3\xb6s otsalohkon aktiivisuuden v\xc3\xa4heneminen, sill\xc3\xa4 otsalohko vastaa suunnittelusta, p\xc3\xa4\xc3\xa4t\xc3\xb6ksenteosta ja sosiaalisesta kontrollista._NEWLINE_Keksij\xc3\xa4 Thomas Edison ja taiteilija Salvador Dal\xc3\xad ovat kertomansa mukaan saaneet paljon ideoita valveuniensa aikana. Kirjailija Mary Shelley sanoi luoneensa Frankensteinin hirvi\xc3\xb6n valveunessaan, ja kemisti Friedrich August Kekul\xc3\xa9 von Stradonitz oivalsi bentseenin rakenteen valveunensa aikana._NEWLINE_Psykologit ja filosofit pohtivat jo 1800-luvulla valveunia luovuuden l\xc3\xa4hteen\xc3\xa4. Valveunien tieteellinen tutkimus alkoi 1900-luvun loppupuolella. Uraauurtavan tutkimuksen aiheesta julkaisi psykologi Andreas Mavromatis vuonna 1983. _NEWLINE_Syv\xc3\xa4 meditaatio ja jotkin hallusinogeenit saattavat tuottaa valveunen kaltaisia n\xc3\xa4kyj\xc3\xa4 ja tuntemuksia sek\xc3\xa4 aivoaaltoja._NEWLINE_Ufosieppauskokemuksia on joskus selitetty valveunista johtuviksi.'